|  |  |  |
| --- | --- | --- |
| HRVGRB | **Republika Hrvatska**  **Grad Zagreb**  **Gradonačelnik** |  |

na temelju članka 6. Pravilnika o dodjeli financijskih potpora za promicanje poduzetništva i obrta u Gradu Zagrebu

(Službeni glasnik Grada Zagreba 10/16)

r a s p i s u j e

|  |
| --- |
| **J A V N I N A T J E Č A J**  **ZA DODJELU FINANCIJSKIH POTPORA ZA PROMICANJE PODUZETNIŠTVA I OBRTA U GRADU ZAGREBU** |

|  |
| --- |
| **I. PREDMET I TRAJANJE JAVNOG NATJEČAJA** |

Predmet ovog javnog natječaja je dodjela bespovratnih potpora Grada Zagreba za provedbu Programa poticanja razvoja obrta, malog i srednjeg poduzetništva u Gradu Zagrebu 2013. – 2017. (Službeni glasnik Grada Zagreba 4/13, 25/13, 22/14, 2/15 i 9/16) u dijelu povezanom s Mjerom 1.11. Potpore za promicanje poduzetništva i obrta.

Promicanju poduzetništva i obrta u Gradu Zagrebu u smislu ovog Natječaja doprinose:

* gospodarske manifestacije kojima se utječe na podizanje svijesti o važnosti poduzetništva i obrta na razvoj ukupnog gospodarstva, kao i na poticanje samozapošljavanja i zapošljavanja;
* savjetovanja, kongresi, edukativne i stručne manifestacije kojima se podiže razina poduzetničkih kompetencija radi rasta i razvoja poduzetništva te poticanje samozapošljavanja i zapošljavanja;
* druge manifestacije značajne za promicanje poduzetništva i obrta u Gradu Zagrebu.

Potpore koje se odobravaju i dodjeljuju na temelju ovog natječaja su potpore male vrijednosti.

**Zahtjevi za dodjelu financijskih potpora za promicanje poduzetništva i obrta u Gradu Zagrebu mogu se podnositi do iskorištenja sredstava odnosno najkasnije do 15. studenoga 2016.**

|  |
| --- |
| **II.** **UVJETI ZA DODJELU POTPORE TE VISINA POTPORE** |

Korisnici potpore mogu biti:

* mikro, mala i srednja trgovačka društva;
* zadruge i ustanove u vlasništvu fizičkih osoba;
* obrti i
* djelatnosti slobodnih zanimanja.

**Korisnici potpore moraju imati sjedište na području Grada Zagreba i moraju biti organizatori, odnosno suorganizatori manifestacije koja doprinosi promicanju poduzetništva i obrta u Gradu Zagrebu.**

Najviši iznos potpore po pojedinom projektu može iznositi 100.000,00 kuna.

|  |
| --- |
| **III. NAMJENA KORIŠTENJA POTPORA I PRIHVATLJIVI TROŠKOVI** |

Potpore se dodjeljuju za financiranje troškova organizacije manifestacije:

* najam i nabavu opreme;
* zakup, uređenje i opremanje prostora;
* izradu promidžbenih materijala (katalozi, brošure, prospekti i sl.), medijsko oglašavanje, izdavanje publikacija;
* naknadu troškova vanjskih suradnika te
* troškove reprezentacije (najviše do 20% od ukupno odobrene potpore).

Potpore se neće dodjeljivati za financiranje troškova:

* redovitog poslovanja organizatora manifestacije;
* nabave potrošne robe;
* hotelskog smještaja i prijevoza sudionika manifestacije;
* nevezanih za realizaciju manifestacije te
* poreza na dodanu vrijednost.

|  |
| --- |
| **IV. POSTUPAK PODNOŠENJA ZAHTJEVA I PROPISANA DOKUMENTACIJA** |

Zahtjevi se dostavljaju Povjerenstvu preko Gradskog ureda za gospodarstvo, rad i poduzetništvo (u daljnjem tekstu: Ured) na propisanome obrascu „Zahtjev za dodjelu financijskih potpora za promicanje poduzetništva i obrta“ (u daljnjem tekstu: Zahtjev) što se nalazi na web-stranici Grada Zagreba ([www.zagreb.hr](http://www.zagreb.hr))) s propisanom dokumentacijom, a rješavaju se prema redoslijedu zaprimanja, sve do utroška sredstava.

Ako je Zahtjev nepotpun, Ured njegovu podnositelju upućuje pisani poziv za dopunu.

Podnositelj je zahtjev dužan dopuniti u roku 8 dana od dana primitka pisanog poziva za dopunu.

Uz Zahtjev, podnositelj prilaže sljedeću dokumentaciju:

* dokaz o pravnome statusu podnositelja zahtjeva (preslika rješenja ili izvatka iz registra ili drugi dokument koji dokazuje pravnu osobnost);
* presliku Obavijesti Državnog zavoda za statistiku o razvrstavanju poslovnog subjekta prema NKD-u (trgovačka društva);
* ponude, predračuni ili računi s dokazom za plaćanje davatelja usluge i/ili dobavljača za svaku pojedinu namjenu za koju se potpora traži, ugovori i sl.;
* dokaz o drugim izvorima financiranja;
* izvornik Potvrde nadležne porezne uprave o nepostojanju duga prema državnom proračunu koja nije starija od 30 dana od dana podnošenja zahtjeva;
* izvornik Potvrde trgovačkog društva Gradsko stambeno komunalno gospodarstvo d.o.o., Savska 1, o nepostojanju duga prema Gradu Zagrebu koja nije starija od 30 dana od dana podnošenja zahtjeva;
* presliku Ugovora o otvaranju poslovnog računa (IBAN transakcijski račun);
* izvornik BON-2 ili SOL-2 koji nije stariji od 30 dana od dana podnošenja Zahtjeva;
* potpisanu Izjavu o korištenim potporama male vrijednosti;
* pisanu Izjavu o korištenim potporama male vrijednosti povezanih društava te
* potpisani obrazac Skupna izjava.

|  |
| --- |
| **V. POSTUPAK ODOBRAVANJA I NAČIN DODJELE POTPORE** |

Ured razmatra podnesene zahtjeve s pripadajućom dokumentacijom te izrađuje izvješća o udovoljavanju uvjetima i kriterijima Pravilnika o dodjeli financijskih potpora za promicanje poduzetništva i obrta u gradu Zagrebu. Izvješća sa zahtjevom i pripadajućom dokumentacijom se dostavljaju Povjerenstvu na razmatranje.

Gradonačelnik utvrđuje Listu korisnika za dodjelu potpora za promicanje poduzetništva i obrta (u daljnjem tekstu: Lista) na temelju prijedloga Povjerenstva.

Po utvrđivanju Liste, Ured obavještava korisnika o iznosu odobrene potpore te potom korisnik potpore s Gradom Zagrebom potpisuje Ugovor kojim se reguliraju međusobna prava i obveze. Korisnik potpore, prilikom sklapanja Ugovora, treba dostaviti solemniziranu bjanko-zadužnicu (za dužnika i jamca – platca) kao instrument osiguranja u slučaju povrata potpore.

Na temelju utvrđene Liste i potpisanog Ugovora, korisnicima se isplaćuje potpora na transakcijski poslovni račun.

|  |
| --- |
| **VI. PROPISANA DOKUMENTACIJA ZA DOKAZIVANJE I KONTROLU NAMJENSKOG KORIŠTENJA SREDSTAVA POTPORE** |

Korisnik potpore dužan je u maksimalnom roku od 60 dana po završetku manifestacije Uredu dostaviti Izvješće o namjenski utrošenim sredstvima s dokazima (računi i bankovni izvodi s poslovnog računa čime se dokazuje izvršeno plaćanje) te isječke iz novina, brošure, publikacije i sl., ako postoje.

Ponude i Predračuni nisu prihvatljiv dokaz o namjenskom trošenju sredstava. Nalog za plaćanje, potvrda o izvršenom plaćanju, carinske deklaracije, kompenzacija i cesija ne prihvaćaju se kao dokaz o izvršenom plaćanju.

Računi kojima se dokazuje namjensko korištenje potpore moraju se odnositi na:

* godinu za koju se natječaj objavljuje, tj. za tekuću kalendarsku godinu te
* troškove iste vrste i namjene kako je navedeno u ponudama ili predračunima dostavljenim uz Zahtjev. Iznimno se u obzir mogu uzeti računi koji nisu priloženi uz Zahtjev ako ih korisnik potpore obrazloži (npr. ako je pravna osoba čiju je ponudu priložio u stečaju, blokadi i slično).

Dokazi o namjenskom korištenju potpore ne smiju se koristiti kao dokaz o namjenskom korištenju drugih potpora koje dodjeljuje Grad Zagreb i drugi davatelji državnih potpora.

Neprihvatljivi su računi, predračuni i troškovnici za robe i usluge dobavljača / izvođača s kojima je podnositelj Zahtjeva/korisnik potpore povezan vlasničkim ili upravljačkim odnosima.

Korisnik potpore je dužan omogućiti Gradu Zagrebu, Gradskom uredu za gospodarstvo, rad i poduzetništvo kontrolu namjenskog korištenja dobivene potpore.

Ako se utvrdi da manifestacija za koju je korisnik ostvario pravo na potporu nije održana ili da korisnik potpore dodijeljena sredstva nije utrošio namjenski, odnosno da nije dostavio Izvješće s računima te pripadajućim bankarskim izvadcima, korisnik je dužan vratiti doznačenu potporu u roku od 30 dana od dana primitka zahtjeva za povrat sredstava.

.

KLASA: 306-02/16-02/1252

URBROJ: 251-09-03-16-4